
ΚΑΡΑΒΟΚΥΡΗΣ: Θα προσπαθήσω να είμαι σύντομος γιατί δεν θέλω πραγματικά, ούτε στις προθέσεις μου είναι, να καταχραστώ κάποιου χρόνου ο οποίος μπορεί να είναι πολύτιμος για τους Συνέδρους.

Άκουσα με πολλή προσοχή τις τοποθετήσεις πάρα πολλών Δημάρχων και εκπροσώπων των πολιτικών κομμάτων και του Υπουργού και θα ήθελα ταξινομώντας κάποια ζητήματα που οπωσδήποτε αφορούν τις σχέσεις των αιρετών αρχόντων της Τοπικής Αυτοδιοίκησης με το Ελεγκτικό Συνέδριο. Εκείνο που μου έκανε εντύπωση, γιατί πραγματικά οπωσδήποτε και τα ακούσματα που είχα, αυτό μου έλεγαν, ότι οι σχέσεις αυτές έχουν λίγο διαταραχθεί και ότι βρίσκονται σε μια δοκιμασία εξαιτίας του ότι η τρέχουσα οικονομική συγκυρία τις δυσκόλεψε. Είναι αυτό που λέει ο λαός μας ότι η φτώχεια φέρνει γκρίνια καμιά φορά.


Θα γίνω πιο σαφής. Θα ξεκινήσω από το τελευταίο ζήτημα το οποίο έθιξε ο κύριος Δήμαρχος της Αλεξανδρούπολης, αν κατάλαβα καλά, ο οποίος είπε για το θέμα των δανείων. Εγώ δεν θα υπεισέλθω να απαντήσω στη λογική ότι μέχρι το 2010 εγκρίνονταν τα δάνεια από το Ελεγκτικό Συνέδριο και ότι μετά από το 2010 κόπηκαν. Δηλαδή στην περίοδο της τρέχουσας οικονομικής συγκυρίας εμείς ήρθαμε να δημιουργήσουμε ένα περαιτέρω πρόβλημα.


Όχι, αυτό δεν είναι αλήθεια. Η αλήθεια είναι άλλη και θέλω να γίνομαι σαφής. Εμείς διαπιστώσαμε και όχι μόνο το Ελεγκτικό Συνέδριο, αλλά και τα τρία ανώτατα δικαστήρια, και το Συμβούλιο Επικρατείας και ο Άρειος Πάγος, ότι κάποιοι από τους όρους, τους γενικούς όρους συναλλαγών όπως λέγονται, αυτό που λέει ο λαός «τα ψιλά γράμματα των συμβάσεων», που είναι οι έντυποι όροι συνάψεως των δανείων, και της Ένωσης Ελληνικών Τραπεζών, δηλαδή όλων των τραπεζών, αλλά και του Ταμείου Παρακαταθηκών και Δανείων, ήταν ομοιόμορφοι. Κάποιοι από τους όρους αυτούς είχαν κριθεί από τα δικαστήρια ως καταχρηστικοί. Και για να γίνω πιο σαφής και για να μη λέμε ότι το Ελεγκτικό Συνέδριο ήρθε για να σφίξει τα πράγματα ακόμα περισσότερο. Όσοι εξ υμών είστε νομικοί και οπωσδήποτε πολλοί όμως έχετε νομικούς συμβούλους, θα σας έχουν ενημερώσει ότι το Άρειος Πάγος έκρινε τέσσερις όρους καταχρηστικούς από τους όρους που συνόδευαν τα δάνεια και το Συμβούλιο Επικρατείας τρεις. Εμείς είπαμε δύο, για να δείξουμε μια ελαστικότητα ακόμα περισσότερο, μήπως κάποια δάνεια προχωρήσουν. Στο τέλος έμεινε ένας όρος, τον οποίο σε καμία περίπτωση, σε μια πολιτισμένη χώρα που έχει ένα νομικό πολιτισμό, δεν μπορούσε να περάσει, που και ο πρωτοετής της Νομικής Σχολής ακόμη δεν θα το άντεχε και ήταν ο όρος – για να τα λέμε απλά τα πράγματα – που έλεγε ότι η καθυστέρηση και μιας δόσης και μόνο, καθιστά το δάνειο ληξιπρόθεσμο και απαιτητό, όλο. 

Αυτό δεν μπορεί να το αντέξει ο νομικός μας πολιτισμός. Πώς να το κάνουμε; Ότι και αν μου λέτε. Γιατί; Το είπα σε πολλούς Δήμαρχους που ήρθαν. Γιατί οι άνθρωποι βρίσκονταν στην ανάγκη, πνίγονταν και αναγκάστηκα να πω σε κάποιον Δήμαρχο «Δήμαρχε, δεν θέλεις να σου βγάλω  τον βρόγχο από τον λαιμό; Αυτό σου βάζουν οι τράπεζες και θέλεις να το υπογράψεις για να πάρεις τα πέντε ευρώ που σου δίνουν;» Δεν μπορούσαμε να το ανεχτούμε. Θα ήμουν επίορκος σαν δικαστής να δεχτώ τέτοιο όρο. Ασφαλώς θα το ξέρετε. Μετά από αυτό λοιπόν και αφού είχαμε και με την ΚΕΔΕ μια συνάντηση και με το Υπουργείο Εσωτερικών και με το  Ταμείο Παρακαταθηκών και Δανείων, είπαμε ότι τέτοιοι όροι δεν μπορούν να εφαρμοστούν. Αναγνωρίζουμε ότι το Ταμείο Παρακαταθηκών πράγματι έδινε και ένα επιτόκιο για τους Δήμους και οπωσδήποτε θα διευκόλυνε μετά από συνεννοήσεις και της πολιτικής ηγεσίας. 

Ήταν κάποια πράγματα τα οποία δεν μπορούμε να τα καταπιούμε. Θέλω να το καταλάβετε και δεν σημαίνει ότι ο νόμος  δυσκολεύει τους Δήμους. Διευκολύνει τους Δήμους, γιατί κάτω από την ανάγκη, για αυτό και ονομάστηκαν καταχρηστικοί οι όροι. Στα νομικά όσοι ξέρουν, τις λέμε λεόντειες συμφωνίες. Δηλαδή σαν ένα λιοντάρι να έρχεται να κάνει μια συμφωνία με την αλεπού. Επιβάλλει τη δύναμή του στην αδυναμία του Δήμου ο οποίος ο άνθρωπος δεν έχει να πληρώσει τους εργαζόμενους ή κάνουν απεργίες ή οτιδήποτε, αναγκαζόταν να κάνει, να υπογράψει και έναν τέτοιο όρο, ο οποίος μπορεί να μην προχωρούσε, αλλά ποιος μου εγγυάται εμένα, γιατί εμείς έχουμε κάποιες δεσμεύσεις και στα νομικά λέμε pacta sunt servanda, αυτό που ο κόσμος λέει η υπογραφή όπου μπαίνει, δεσμεύει. Αν αύριο λοιπόν ερχόταν το Παρακαταθηκών ή η τράπεζα ή οποιοδήποτε και έλεγε «Δήμαρχε, εδώ έχεις υπογράψει, καθυστέρησες  μια δόση, τελειώσαμε, θα τα πάρουμε όλα».

Κάτω λοιπόν από αυτήν την άρνηση, η οποία δεν ήταν ούτε μια ιδιοτροπία κανενός, ούτε τίποτα, γιατί τη βασανίσαμε πάρα πολύ καλά, και το  Ταμείο Παρακαταθηκών υποχώρησε και αυτή τη στιγμή έχουμε βρει μια λύση. Τουλάχιστον δύο ετήσιες δόσεις σε καθυστέρηση, συν μια παράταση έξι μηνών, ώστε πράγματι αυτός ο όρος να μπορεί να θεωρείται έγκυρος και νόμιμος. Δηλαδή να το ανέχεται η έννομη τάξη μας.
Ως προς αυτό το σημείο λοιπόν, το ζήτημα λύθηκε.


Επίσης λύθηκαν και κάποια άλλα επιμέρους ζητήματα, με το ότι να είναι πιο καθορισμένα τα όρια που ορίζουν για τους ΚΑΠ. Εν πάση περιπτώσει όμως, αυτά είναι περισσότερο τεχνικής φύσεως θέματα και νομίζω ότι θα προχωρήσουμε.


Στη συνέχεια προέκυψε ένα άλλο ζήτημα και θέλω να το κατανοήσετε. Προέκυψε το ζήτημα με κάποια δάνεια τα οποία δεν είχαν περάσει από προσυμβατικό έλεγχο του Ελεγκτικό Συνεδρίου ενώ έπρεπε και ήταν άκυρα, όπως ήταν του Δήμου Ζωγράφου, όπως ήταν και κάποια άλλα. Αυτά τα δάνεια λοιπόν, πράγματι για αυτά υπήρξε μια νομοθετική ρύθμιση η οποία εντός των ημερών θα δημοσιευτεί και ο σχετικός νόμος διότι περιελήφθη στο πρόσφατο πολυνομοσχέδιο του  Υπουργείου Οικονομικών.


Θα δούμε λοιπόν πράγματι και είναι θέμα ημερών βέβαια, θα δούμε το νόμο δημοσιευμένο και πιστεύω ότι και αν υπάρχουν κάποια ζητήματα, θα τα λύσουμε με καλή διάθεση, γιατί θέλω να πιστεύετε και να το ξέρετε ότι ο σκοπός μας δεν είναι να βάλουμε τη θηλιά στο λαιμό της Τοπικής Αυτοδιοίκησης, αλλά να τη βγάλουμε. Αυτό θέλω να το καταλάβετε και θέλω να είμαι σαφής και ξεκάθαρος όπως το τζάμι. Το είπα και στον Υπουργό Εσωτερικών, το είπα παντού. Εγώ δεν μπορώ, λέω, να υπογράψω και να πω να υπογραφεί τέτοια σύμβαση. Δεν γίνεται. Αν θα πήγαινα εγώ στην τράπεζα δεν θα τη δεχόμουν και ο καθένας μας. Πώς θα την επιτρέψω στους Δήμους;


Μετά λοιπόν και από την τελευταία νομοθετική ρύθμιση, πιστεύω ότι έχουν αρθεί τα εμπόδια και θα βρούμε τον τρόπο αυτά τα πράγματα να λυθούν. Πιστεύω ότι είναι θέμα λίγου χρόνου. Αυτά όσον αφορά το θέμα των δανείων.


Είπε νομίζω ο εκπρόσωπος του Δήμου Πειραιά κάτι που είχε  σχέση με κάποια απόφαση του Κλιμακίου, την οποία πραγματικά δεν γνωρίζω. Ωστόσο θέλω να πω το εξής. Όπως θα ξέρετε, σε όλο μας το δικαιϊκό σύστημα μπορεί να εκδίδεται μια απόφαση από κάποιο δικαστή μικρού σχηματισμού, μικρού βαθμού, για αυτό υπάρχουν και δικλείδες ασφαλείας θέλω να ξέρετε. Αυτή η απόφαση, αν πραγματικά έκανε ένα λάθος, που μπορεί να έκανε, δεν το αποκλείω γιατί πραγματικά δεν την έχω υπόψη μου. Θα μπορούσατε αν ρωτούσατε τη Νομική σας Υπηρεσία, θα μπορούσε να κάνει μια αίτηση ανακλήσεως πιο πάνω, όπως ξέρετε ένα Πρωτοδικείο βγάζει μια απόφαση, υπάρχει το Εφετείο, υπάρχει και το Ανώτατο Δικαστήριο. Θα μπορούσε να προσβληθεί αν πραγματικά είχε λάθος, που δεν το ξέρω, μπορεί να είχε. Θα μπορούσε λοιπόν η απόφαση να προσβληθεί.


Τώρα, αυτά όσον αφορά τα θέματα με τα δάνεια. Υπάρχει βέβαια το ζήτημα το πολύ σοβαρό το οποίο συγκράτησα και στο οποίο έκανα και χθες μια αναφορά, το θέμα το οποίο βλέπω ότι μετ’ επιτάσεως επανέρχεται, που σημαίνει ότι η έκτασή του ίσως να είναι μεγαλύτερη από εκείνη που εγώ ήλπιζα. 
Το θέμα του ελέγχου σκοπιμότητας ή νομιμότητας. 

Εγώ, αγαπητοί μου, θα σας πω, θέλω να είμαι ξεκάθαρος σε αυτό. Στον έλεγχο σκοπιμότητας είμαι αντίθετος διότι ούτε ο νομικός μου πολιτισμός, ούτε η δημοκρατική μου συνείδηση, επιβάλει να κάνω τέτοιου είδους διολισθήσεις. Δεν το έκανα ποτέ στη ζωή μου, σε όλα μου τα χρόνια που ήμουν δικαστής και δεν θα το κάνω  ασφαλώς τώρα. 

Όμως έχω επισημάνει στην πολιτική ηγεσία και στο Κοινοβούλιο της πατρίδας μας όταν έχω κληθεί, ότι θα πρέπει να προχωρήσουμε σε πιο σύγχρονες μορφές ελέγχων. Αυτό δηλαδή που σημαίνει ότι πρέπει να κάνουμε κτήμα μας το ευρωπαϊκό κεκτημένο και για να γίνω πιο σαφής, ότι οι έλεγχοι θα πρέπει να συνδυάζονται από νομιμότητα πρωτίστως, αλλά να ελέγχουν και την αποτελεσματικότητα ή την αποδοτικότητα μιας δαπάνης και φυσικά δεν είναι της παρούσης να σας πω, είχα αναφέρει και σχετικά παραδείγματα στο Κοινοβούλιο για το ότι κάποιες φορές μπορεί να προχωρήσουμε και σε ένα έργο το οποίο είναι άχρηστο, όπως ήταν και να το πω απλά εδώ, στη λίμνη της Κάρλας, την οποία σαν κράτος φτάσαμε κάποτε να λέμε στους ευρωπαίους, γιατί αυτά δεν τα έβγαλα από το μυαλό μου έτσι ξαφνικά, τυχαίνει να πηγαίνω και σε συνέδρια έξω ή να εκπροσωπώ τη χώρα και να ακούω και απέξω και να μου λένε «Μα ήρθατε από την Ελλάδα και μας είπατε ότι για να αποκαταστήσετε τους ακτήμονες καλλιεργητές, δώστε μας χρήματα να αποξηράνουμε την Κάρλα και τα δώσαμε και έρχεστε μετά από δέκα χρόνια και μας λέτε «Ξέρετε, πρέπει να αποκαταστήσουμε την οικολογική ισορροπία και το περιβάλλον, άρα να την ξανά φέρουμε την λίμνη Κάρλα στη θέση». 

Αυτά είναι πράγματα δηλαδή που κανονικά ένας έλεγχος σωστός θα μπορούσε να τα υποδείξει από την αρχή, ότι να είμαστε λίγο πιο προσεκτικοί όταν κάνουμε κάποιες επιλογές, για να μην φτάνουμε μετά να αναιρούμε τον εαυτό μας. Εν πάση περιπτώσει, δεν είναι της παρούσης. Θέλω να ξέρετε ότι ο στόχος μας είναι η ευρωπαϊκή προοπτική, το ευρωπαϊκό κεκτημένο και όχι να μπαίνουμε σε σκοπιμότητες, διότι αυτά ανατρέχουν σε χρόνια του παρελθόντος και είναι και επικίνδυνα. Σε καμία περίπτωση δεν μπορεί ο δικαστής ή η δικαστική λειτουργία να υποκαθιστά την αιρετή. Αυτά είναι αυτονόητα πράγματα, για αυτό και τα αποδοκίμασα εξαρχής.

Ένα άλλο ζήτημα που τέθηκε ήταν το θέμα των καθυστερήσεων, το οποίο πράγματι οφείλω να πω ότι είναι υπαρκτό. Είναι ένα υπαρκτό πρόβλημα το οποίο μαστίζει όλη τη δικαιοσύνη της πατρίδας μας, σε όλα της τα επίπεδα και φαντάζομαι ότι και εσείς θα το έχετε βιώσει. Και στα Πολιτικά Δικαστήρια και στο Συμβούλιο Επικρατείας και στα Διοικητικά και στο Ελεγκτικό Συνέδριο, υπάρχουν καθυστερήσεις. Υπάρχουν κάποιες εγγενείς δυσχέρειες, οι οποίες οφείλονται είτε σε ένα απαρχαιωμένο νομικό σύστημα το οποίο πρέπει να εκσυγχρονίσουμε κάποια στιγμή και βέβαια και σε κάποιες αδυναμίες του έμψυχου υλικού μας ή ελλείψεις προσωπικού και τα λοιπά. 
Αυτά είναι θέματα που πραγματικά όλοι τα αναγνωρίζουμε. Θέλω προκαταβολικά για όλες αυτές τις αδυναμίες στο μέρος που μου αναλογούν να τις αποδεχτώ, να εκφράσω τη λύπη μου, αλλά θέλω να ξέρετε ότι δεν στεκόμαστε με  σταυρωμένα χέρια. Κάνουμε και εμείς τις προσπάθειές μας, όπως και εσείς που άκουσα εδώ πολλά και ωραία και ενδιαφέροντα, να προσαρμοστούμε και προς εκείνα που η κρίση μας ανέδειξε, γιατί δυστυχώς η κρίση πέρα από τα άλλα τα κακά, μας έκανε να αναδειχτούν και κάποια πράγματα που ίσως δεν θέλαμε να τα δούμε παλαιότερα. 

Πράγματι υπάρχουν καθυστερήσεις. Προσπαθούμε λοιπόν, για να φτάνουμε στο δια ταύτα, για να μην σας τρώω τον χρόνο και με ένα νομοσχέδιο του Υπουργείου Δικαιοσύνης που είναι σε εξέλιξη να πετύχουμε κάποιους ταχύτερους ρυθμούς στην απονομή της δικαιοσύνης, σε όλες της τις εκφάνσεις και βέβαια και στο Ελεγκτικό Συνέδριο και με τους θεσμούς της πρότυπης δίκης, που να μας δίνουν το δικαίωμα και στον πολίτη, τον οποιονδήποτε, είναι ένα θέμα ευρύτερου ενδιαφέροντος που αφορά πολύ κόσμο, που ενδεχομένως υπάρχουν τέτοια ζητήματα και με την Τοπική Αυτοδιοίκηση, αλλά και στον Πρόεδρο του Δικαστηρίου, να μας δίνεται το δικαίωμα ώστε να λύνουμε ένα θέμα μια φορά, οπότε όλα τα άλλα να τα ταυτοποιούμε και να λύνονται.

Για το θέμα του Προεδρικού Διατάγματος, το οποίο αναφέρατε. Το Προεδρικό Διάταγμα, αν δεν κάνω λάθος, ήταν ένα μακροχρόνιο αίτημα και της Αυτοδιοίκησης, τουλάχιστον εγώ αυτό είχα εισπράξει, για αυτό τον λόγο το υιοθετήσαμε αμέσως και βέβαια και η κυβέρνηση το δέχτηκε. Προσωπικά αν θα με ρωτήσετε, εγώ για τους ΟΤΑ ήθελα και λίγο περισσότερο ακόμη, Α’ Βαθμού. Δεν ήθελα πέντε. Πιο πάνω, δέκα. Γιατί; Γιατί σε εμένα δεν διαφέρει καθόλου η Περιφέρεια από το Δήμο. Αυτό όμως είναι ένα θέμα ανοικτό, οφείλω να σας το εξηγήσω, διότι ο χρόνος θέλουμε να δούμε πως θα κυλήσει στην πράξη, γιατί αν πραγματικά τα αποτελέσματα είναι θετικά, όπως και εγώ προσωπικά πιστεύω και νομίζω οι Δήμοι, αυτό είχα εισπράξει, το ήθελαν, για να απαλλαγούν δηλαδή από αυτά τα πήραν πέντε σοκολάτες, το οποίο με ενοχλούσε, ή στείλαμε ένα στεφάνι σε μια κηδεία. Με ενοχλούν αφάνταστα, ειλικρινά θέλω να το πιστέψετε και να κάνουν τώρα έλεγχο γιατί έστειλε ο Δήμαρχος τώρα σε ένα διακεκριμένο πολίτη της περιοχής του ένα στεφάνι. Να απαλλαγούν λοιπόν αυτά από τον προληπτικό έλεγχο. 
Αν πραγματικά προχωρήσει καλά, εδώ είμαστε, το Διάταγμα αυτό μπορεί να αυξομειωθεί το ποσό, μετά από σύμφωνη γνώμη της Ολομέλειας του Ελεγκτικού Συνεδρίου. Εγώ είμαι πρόθυμος και μέσα σε δύο μήνες – τρεις αν δούμε πραγματικά ότι προχωρά πολύ ωραία αυτό το σύστημα, να συγκαλέσω την Ολομέλεια και να απαιτήσω και από τον Υπουργό Οικονομικών και Δικαιοσύνης ώστε το Διάταγμα αυτό να αναμορφωθεί επί τα βελτίω, για τα καλύτερα. Είμαστε ανοικτοί σε αυτό. Θέλω να το κατανοήσετε. Βέβαια θέλουμε να δούμε πως θα προχωρήσει, γιατί άκουσα, δεν σας κρύβω, τον κύριο Δήμαρχο της Λάρισας πιο μπροστά που μου έθεσε ένα ζήτημα και τώρα τι θα γίνει, μου λέει, γιατί η εγκύκλιος πραγματικά που αναρτήθηκε τώρα προχθές, λέει ότι θα γίνονται κατασταλτικοί έλεγχοι. 

Κοιτάξτε, εγώ προσωπικά δεν έχω λόγους να καθίσω τώρα να ασχολούμαι με τα φραγκοδίφραγκα της επικράτειας για να κάνουμε κατασταλτικούς ελέγχους τώρα γιατί δώσαμε ένα πεντακοσάρικο. Έχουμε άλλα πράγματα να ασχοληθούμε, πιο σοβαρά. Έχουμε θέματα με τράπεζες, έχουμε θέματα με κοινοτικά χρήματα, που χρηματοδοτήσεις που δίνονται. Μακάρι να βρούμε χρόνο και οι δυνάμεις μας να ασχοληθούν με ελέγχους κατασταλτικούς σε σοβαρότερα πράγματα. Είναι ένα θέμα πάντως που θα το δούμε. Θέλουμε να πιστεύουμε ότι ήταν  μια πρόοδος, ειλικρινά σας το λέω και το πιστεύω. Από ότι κατάλαβα θετικά μάλλον πέρασε. Θα το δούμε όμως, είμαστε ανοικτοί για αυτό και για να διευρύνουμε τα όρια ακόμη περισσότερο.

Τώρα στα θέματα, το ότι άκουσα τον Δήμαρχο της Ρόδου που είπε ότι η γραφειοκρατική δομή του Ελεγκτικού Συνεδρίου ενδεχομένως να μας δημιουργεί μια ασφυξία ή να θεωρείται ένα είδος ασφυξίας επενδυτικής. Καταλαβαίνω ότι η κάθε μορφή καθυστέρησης δημιουργεί οπωσδήποτε ένα εμπόδιο στην πρόοδο, στις επενδύσεις. Αυτό είναι κατανοητό και πράγματι, για αυτό έχουμε στοχεύσει στο θέμα των καθυστερήσεων, να τις περιορίσουμε όσο μπορούμε περισσότερο. Θα είμαι απόλυτα ικανοποιημένος όταν ακούω ότι έρχεται ένα χρηματικό ένταλμα από το πιο μικρό μέχρι το πιο μεγάλο και να λύνεται μέσα σε δέκα, δεκαπέντε, είκοσι μέρες και να μην παρατηρείται καθυστέρηση ενός-δύο, τριών μηνών, πέντε μηνών μερικές φορές και αυτό με λυπεί ιδιαίτερα. 

Πάντως θα προσπαθήσουμε γιατί και μέσω της νομοθετικής ρύθμισης θα επιτύχουμε κάποιες επιταχύνσεις διότι θα κάνουμε και τα Κλιμάκια πιο ευέλικτα. 

Ένα άλλο ζήτημα που τέθηκε, είναι η ανομοιομορφία κάποιων λύσεων που δίνονται μεταξύ του ενός Επιτρόπου και του άλλου. Αυτό πράγματι μας στεναχωρεί, δεν είναι ευχάριστο. Εμείς θέλουμε πράγματι ο πολίτης να αισθάνεται μια ασφάλεια και να υπάρχει η αρχή της εμπιστοσύνης, ώστε δηλαδή αυτή η λύση που δίνεται στα Χανιά παραδείγματος χάριν, να δίνεται και στην Αλεξανδρούπολη. 

Προσπαθήσαμε να προωθήσουμε λίγο το σύστημα της πληροφορικής, ώστε μέσω του site του Ελεγκτικού Συνεδρίου να αναρτώνται οι αποφάσεις που βγαίνουν στα διάφορα Τμήματα, ώστε οι Επίτροποι να είναι ενήμεροι της νομολογίας και να προσαρμόζονται. 

Επειδή όμως, εντάξει, δεν θεωρήσαμε ότι είναι το άπαν, αναγκαστήκαμε να προχωρήσουμε σε κάποια πιο πρακτικά μέτρα, κάναμε κάποιες ομάδες υποστήριξης στην αρχή, οι οποίες λειτούργησαν κανένα χρόνο για τα θέματα του Καλλικράτη, γιατί πραγματικά υπήρχαν πάρα πολλά ερωτήματα και από Δημάρχους, στα πρώτα θέματα της εφαρμογής, γιατί συνέπεσε με το ότι οι Επίτροποί μας να αποφασίζουν να κάνουν και προσυμβατικό έλεγχο σε συμβάσεις από Δήμους. 

Πιστεύω ότι κάτι έγινε. Δεν μείναμε απόλυτα ικανοποιημένοι, για αυτό και τώρα αυτό το σύστημα το βελτιώσαμε, κάναμε μια ομάδα με επικεφαλής έναν Αντιπρόεδρο, από πέντε δικαστές και μια Γενική Διευθύντρια και άλλους δύο ελεγκτές, ώστε να είναι καθημερινά κάποιοι, σαν υπηρεσία καθημερινή στο Ελεγκτικό Συνέδριο, ώστε όταν τίθεται ένα ζήτημα από οπουδήποτε από τον Επίτροπο, ώστε να τους απαντούν αυθημερόν ή τουλάχιστον την επόμενη μέρα και να τους απαντούν γραπτά ώστε αυτές οι απαντήσεις να μπορεί να τις βλέπουν όλοι μέσω του δικτύου, ώστε τουλάχιστον τα απλά ζητήματα, τα καθημερινά, της καθημερινότητας που τίθενται και κυρίως από Δημάρχους, αλλά και από άλλους Οργανισμούς, να λύνονται. Εκείνα που είναι τα σοβαρότερα, εντάξει, θα μας ενημερώνουν ώστε να τα στείλουμε σε δικαστικούς σχηματισμούς ή και στην Ολομέλεια αν είναι κάποιο θέμα μείζονος σπουδαιότητας. 

Πιστεύω ότι με αυτόν τον τρόπο θα λύσουμε τα προβλήματα με τα άπειρα ερωτήματα που τίθενται, γιατί καταλαβαίνω ότι και εσείς βρεθήκατε πραγματικά με το θέμα του Καλλικράτη μπροστά σε πολλά ερμηνευτικά προβλήματα, από τα θέματα των καυσίμων, από τα θέματα της μεταφοράς, τους μαθητές, δεξιά, αριστερά. Μια  σειρά από προβλήματα τα οποία είναι κατανοητά.

Εκείνο πάντως που θέλω να ξέρετε, γιατί στο πρώτο ζήτημα με το θέμα της σκοπιμότητας με απασχολεί περισσότερο, πάρα πολύ. Θέλω να σας πω το εξής. Δεν θα φειστώ χρόνου να συνεχίζω φαινόμενα αλαζονείας να τα πατάσσω με τον πιο αμείλικτο τρόπο. Σε αυτό είμαι κάθετος και δεν κάνω καμία υποχώρηση, γιατί εμείς προσπαθούμε να περάσουμε ένα μοντέλο προς τα έξω, δικαιοσύνης ανθρώπινης, με ανθρώπινο πρόσωπο και όχι τιμωρητικό. Εμένα προσωπικά δεν με ικανοποιεί ο κυρωτικός ρόλος των Επιτρόπων οι οποίοι μπορεί να τους ενδιαφέρει μόνο το πώς θα κάνουν έναν καταλογισμό γιατί έτσι πιστεύουν ότι έχουν προσφορά και απόδοση. Εμένα με ενδιαφέρει πιο πολύ και τους το λέω και θα το λέω όσο θα είμαι σε αυτή τη θέση και αν ο Μεγαλοδύναμος θέλει, θα είμαι για άλλα τρία χρόνια ακόμη, ότι με ενδιαφέρει πιο πολύ  ο παιδαγωγικός ρόλος, ότι είναι καλύτερα να εξηγήσουμε, να μάθουν, να ακούσει ο άλλος, γιατί είναι πράγματι κάποια πράγματα τα οποία μπορεί να μην τα γνωρίζει. Κανείς δεν γεννήθηκε σοφός. Και βέβαια, αναγνωρίζω το ότι οι Δήμοι, επειδή κάτι ελέχθη από κάποιον, ότι «Τι γινόταν, παλιά δεν λειτουργούσε η Αυτοδιοίκηση;» Βεβαίως λειτουργούσε. Απλώς από το 2005 που μπήκε και ο προληπτικός έλεγχος στους Δήμους, στους ΟΤΑ, εγώ το βλέπω και λίγο ιστορικά, στην ουσία πέντε χρόνια – έξι έχει, δηλαδή είναι σαν να έχουμε ένα μικρό παιδί που οπωσδήποτε μπορεί να περνά και τις παιδικές αρρώστιες. Δεν τα έμαθε όλα μέσα σε πέντε-έξι χρόνια. Γιατί εμείς τα μάθαμε όλα; Το Ελεγκτικό Συνέδριο έχει μια ιστορία από το 1830, είναι ο μακροβιότερος θεσμός στην Ελλάδα. Ωραία, δεν κάνει λάθη; Παρότι έχει μια λειτουργία από το 1830 σας λέω. Παρ’ όλα αυτά, είχαμε απαίτηση τώρα από τους Δήμους, που δεν ήταν όλοι στον προληπτικό έλεγχο; Για αυτό και επιμένω και θα επιμένω πάρα πολύ στον παιδαγωγικό ρόλο. 
Σαν συνέχεια αυτού θα ήθελα, επειδή και αυτό τέθηκε, είμαι πρόθυμος να προχωρήσουμε και σε κοινή εκδήλωση, αν χρειαστείτε, αν θέλετε, με τις Υπηρεσίες Επιτρόπων, να είναι οι ελεγκτές μας, ώστε να ακούσουν και να ακούν και την άλλη πλευρά σε ισότιμο επίπεδο και να δούμε πράγματι που υπάρχουν κάποια προβλήματα που να μπορούμε να τα λύσουμε. Δηλαδή εγώ δέχομαι ότι ο διάλογος μπορεί να λύσει προβλήματα και όχι το να είμαστε απέναντι. 

Και σε συνέχεια ακόμη αυτού, θα προχωρήσω και ακόμη περισσότερο, είμαστε ακόμη πρόθυμοι σε μια συνεργασία με τους ΟΤΑ για να δείξουμε την καλή μας διάθεση και ότι δεν είμαστε εκείνοι που βλέπουμε, όπως έλεγε ο Ουμπέρτο Έκο, το θήραμα και ο κυνηγός, προς Θεού. Να προχωρήσουμε, ήδη έχουμε βγάλει μια ομάδα εργασίας που είχα αναθέσει, έβγαλε ένα ενημερωτικό φυλλάδιο, έντυπο, όσον αφορά τις συμβάσεις των έργων, των προμηθειών, των υπηρεσιών και τα λοιπά. Με το ξεκίνημα του Καλλικράτη. Τις έδωσαν στους Επιτρόπους. Είμαστε πρόθυμοι, θα δω δηλαδή, δεν ξέρω τι δυνατότητες έχουμε και  οικονομικές, να τυπώσουμε και θα αναλάβουμε με δική μας πρωτοβουλία να στείλουμε σε όλους τους Δήμους της χώρας αυτό το έντυπο, τουλάχιστον που είναι ένας τυφλοσούρτης, μια μπροσούρα για πως γίνονται με τα θέματα των συμβάσεων, προμηθειών, υπηρεσιών και έργων. Επίσης, μπορούμε και να εκλαϊκεύσουμε και κάποια θέματα ακόμη με τον Καλλικράτη. Και αυτό μπορούμε να το κάνουμε. Θα δούμε όμως γιατί υπήρχε αν δεν κάνω λάθος, μια εταιρεία Τοπικής Αυτοδιοίκησης, η οποία πράγματι πιο παλιά είχαμε μια συνεργασία και δίναμε κάποια κομμάτια από τη νομολογία του Ελεγκτικού Συνεδρίου σε διάφορα θέματα που αφορούσαν τους ΟΤΑ, η οποία να διανέμεται στους Δήμους. Βέβαια δεν ξέρω τώρα  γιατί τα οικονομικά τα δικά μας, του κράτους και το Υπουργείο Δικαιοσύνης, δεν μας χρηματοδοτεί. Μπορούμε δηλαδή και σε αυτόν τον τομέα να προχωρήσουμε, να υπάρξει δηλαδή μια συνεργασία πολύπλευρη. 
Κ. ΑΣΚΟΥΝΗΣ: Κύριε Πρόεδρε, μην ανησυχείτε επί αυτού. Υπάρχει δυνατότητα στην ΚΕΔΕ να εκδώσουμε όλες αυτές τις εγκυκλίους ή ότι άλλο θέλετε, που έχει σαν στόχο να υπάρχει μια ενημέρωση των ανθρώπων της Τοπικής Αυτοδιοίκησης και ιδιαιτέρως και την κοινή εκδήλωση, αλλά θα σας απαντήσω στο τέλος.

ΚΑΡΑΒΟΚΥΡΗΣ: Λοιπόν, δεν θέλω να πάρω άλλο από τον χρόνο σας. Δεν ξέρω αν υπήρξε κάτι. Θέλω ειλικρινά να γνωρίζετε ότι και στο θέμα των δανείων, το αν υπήρχε μια καθυστέρηση, αυτές οι καθυστερήσεις είπαμε είναι κάποια εγγενή φαινόμενα βέβαια της δικαιοσύνης, δεν είχαν καμία σχέση ούτε να δημιουργήσουν ασφυξία, ούτε κάτι άλλο στους Δήμους.


Στοχεύουμε πράγματι να μειώσουμε τον χρόνο της κάθε έκδοσης απόφασης. Δημιουργήσαμε και έναν βαθμό ακόμη ειλικρινά για να υπάρχει μια πιο σωστή κρίση, γιατί πραγματικά το πιστεύουμε ότι αλάνθαστος δεν μπορεί να είναι κανένας όταν κρίνει κάποια θέματα, για αυτό και δημιουργήσαμε και ένα μεγαλύτερο βαθμό για να κρίνουμε τουλάχιστον τα θέματα των συμβάσεων, επειδή εκεί κτυπά και η καρδιά της κοινωνίας για τις μεγάλες συμβάσεις και είμαστε έτοιμοι να δημιουργήσουμε και στα θέματα της θεώρησης των ενταλμάτων, να αλλάξουμε και αυτό το σύστημα ακόμη αν πραγματικά αυτό εξυπηρετεί σύγχρονες ανάγκες,  σύγχρονους θεσμούς και να είναι και αποτελεσματικό.


Με αυτά τα λίγα, σας ευχαριστώ πάρα πολύ. Αν θέλετε να με ρωτήσετε, ευχαρίστως.

Α. ΚΟΙΜΗΣΗΣ: Κύριε Πρόεδρε, επειδή έχετε μια τεράστια εμπειρία νομική και από πολλές θέσεις, θα θέλαμε τη νομική σας άποψη στο εξής. Ο λεγόμενος προληπτικός έλεγχος, για να κατανοήσετε που είναι το μεγάλο πρόβλημα το οποίο ταλαιπωρεί εμάς, για να φτάσει στη δική σας δικαιϊκη κρίση, έχει υποστεί ελέγχους διοικητικής και νομικής μορφής από επάλληλα επίπεδα της Διοίκησης και του κράτους και έχει θεμελιωθεί η νομική αρτιότητα στο κομμάτι αυτό. Ο Δήμος προχωρά σε συμβάσεις, προχωρά σε εκτέλεση έργου και έρχεται εκ των υστέρων το Ελεγκτικό Συνέδριο και βγάζει απορριπτική απόφαση, στην ουσία στο σύνολο των ενεργειών και των πράξεων που έχουν προηγηθεί.


Ούτε εσείς υφίστασθε τις συνέπειες, ούτε εμείς. Την πληρώνει ο επαγγελματίας, ο οποίος καταστρέφεται οικονομικά και αυτό είναι ανήθικο πιστεύω για την οικονομία και για την πολιτική και για ένα κράτος δικαίου και αυτό είναι που πρέπει να διορθωθεί. Δεν μπορούμε να κλείνουμε τα μάτια σε αυτό το γεγονός. 

ΚΑΡΑΒΟΚΥΡΗΣ: Θα σας απαντήσω αμέσως. Αυτό το ζήτημα που θίγετε, είναι ένα θέμα πράγματι πολύ σοβαρό. Θέλω να πιστέψετε ειλικρινά ότι εάν πραγματικά δεν είχαμε περιορισμούς συνταγματικούς αυτή τη στιγμή, γιατί το άρθρο 98 του Συντάγματος είναι προσαρμοσμένο ξέρετε στην αντίληψη του προληπτικού ελέγχου και αυτό ακριβώς κυρίως λέει, ότι  ο προληπτικός έλεγχος είναι καθολικός στην κεντρική διοίκηση και στους ΟΤΑ και τα λοιπά. Αν δεν είχαμε αυτόν τον περιορισμό, εμείς θα τολμούσαμε να πούμε ότι ο προληπτικός έλεγχος ίσως να μην χρειαζόταν αφού έχει υποστεί μια δαπάνη όλα αυτά τα επάλληλα  στάδια τα οποία είπατε. Έχει περάσει από τις Υπηρεσίες Δημοσιονομικών Ελέγχων, έχει περάσει από εσωτερικούς ελέγχους, γιατί να ξανά γίνεται και ένας άλλος έλεγχος δικαστικός; Χρειάζεται; Μήπως δημιουργεί καθυστερήσεις; Σε μια εποχή που πραγματικά υπάρχει επενδυτική απραξία στη χώρα, κύριε Κοιμήση, και οπωσδήποτε και εμείς καταλαβαίνουμε ότι κάτι τέτοιο μπορεί να δημιουργεί προβλήματα, αφού μπορούσαμε να σταματήσουμε μόνο στους κατασταλτικούς ελέγχους ή να περιοριστούμε μόνο στον προσυμβατικό έλεγχο κάποιων μεγάλων συμβάσεων. Απλώς υπάρχει σήμερα το συνταγματικό κώλυμα και θέλετε να σας εξομολογηθώ κάτι; Όταν αυτό το θέμα το πήγα στην Ολομέλεια του Ελεγκτικού Συνεδρίου για να φτάσουμε στο Προεδρικό Διάταγμα τώρα που μιλήσαμε να βάλουμε 15.000, στην αρχή ήταν πιο ψηλά, ήταν 25.000. Το σχέδιο του Υπουργείου ήταν 25.000. Ξέρετε τι αντίδραση συνάντησα; Πελταστές, τοξότες, πολυβολητές μέσα, γιατί άκουσα και εδώ πέρα. Αυτά μη  νομίζετε, από παντού. Σύλλογοι υπαλλήλων «Τι πας να κάνεις Πρόεδρε, εκεί;» Γιατί; Γιατί μπορεί να πω, θα το τολμήσω, η δύναμη της συνήθειας. Οι πιο πολλοί ήταν προσαρμοσμένοι με αυτόν τον τρόπο. Σου λέει «Τώρα θα μας βάλεις στα βαθιά νερά να κάνουμε κατασταλτικούς ελέγχους ή οτιδήποτε ή να μας λες να ελέγξουμε αύριο τράπεζες ή οτιδήποτε;»

Θέλω να πω λοιπόν ότι αυτό είναι ένα πρόβλημα που και εμείς το κατανοούμε. Κάναμε ένα βήμα όμως και είπαμε είναι συνταγματικά ανεκτό το να περιορίσουμε τον προληπτικό έλεγχο, για αυτό και το κάναμε και για αυτό βλέπετε την αισιοδοξία μου ότι αύριο θα μπορέσουμε να φτάσουμε λίγο σε πιο ψηλά όρια και όταν θα γίνει τροποποίηση του Συντάγματος, τότε ο δρόμος είναι ανοικτός, γιατί η καινούργια αναθεώρηση του Συντάγματος να ξέρετε ότι και στη δικαιοσύνη θα έχει μεγάλες αλλαγές. 


Δεν ξέρω αν έγινα κατανοητός. Σας ευχαριστώ.

